Il-Kummissjoni hija sodisfatta bl-adozzjoni tad-Direttiva riveduta dwar l-Ilma tax-Xorb mill-Parlament Ewropew fis-sessjoni plenarja tiegħu ilbieraħ filgħaxija. Id-Direttiva l-ġdida se tiggarantixxi aċċess aktar sikur għall-ilma għall-Ewropej kollha. Fl-istess ħin, se tiżgura l-ogħla standards fid-dinja għall-ilma tax-xorb, f'konformità mal-ambizzjoni ta' tniġġis żero għal ambjent ħieles mis-sustanzi tossiċi mħabbra fil-Patt Ekoloġiku Ewropew. Il-ftehim huwa bbażat fuq il-proposta ppreżentata mill-Kummissjoni fi Frar 2018, bħala segwitu dirett tal-ewwel Inizjattiva ta' suċċess taċ-Ċittadini Ewropej Right2Water. Il-Kummissarju għall-Ambjent, l-Oċeani u s-Sajd, Virginijus Sinkevičius, qal: “L-aċċess għal ilma tax-xorb u sanitazzjoni aktar sikuri huwa dritt fundamentali tal-bniedem. Il-kriżi attwali tas-saħħa għamlitna aktar konxji tal-importanza vitali tiegħu. L-approvazzjoni tad-Direttiva mill-Parlament illum tagħti messaġġ qawwi ta' impenn għal ilma tal-vit aktar sikur għall-Ewropej kollha”. Il-ftehim maqbul ikompli jibni u jmur lil hinn mir-rakkomandazzjonijiet tal-Organizzazzjoni Dinjija tas-Saħħa dwar l-istandards tas-sikurezza għall-ilma tax-xorb. Jinkludi dispożizzjonijiet biex jiġi kkontrollat mhux biss l-ilma tal-vit iżda wkoll is-sorsi u s-sistemi ta' distribuzzjoni tal-ilma tax-xorb sabiex jiġi minimizzat ir-riskju tal-impatt dannuż tat-tniġġis fuq is-saħħa tal-bniedem u fuq r-riżorsi tal-ilma tagħna. Id-Direttiva riformulata tindirizza s-sustanzi niġġiesa emerġenti bħall-mikroplastik, l-interferenti endokrinali kif ukoll tipi ġodda ta' sustanzi kimiċi. Id-Direttiva tintroduċi l-obbligu għall-Istati Membri li jtejbu jew iżommu l-aċċess għal ilma tax-xorb sikur għal kulħadd, b'attenzjoni fuq il-gruppi vulnerabbli u marġinalizzati. Tipprevedi wkoll aċċess aħjar għall-informazzjoni għaċ-ċittadini rigward il-fornituri tal-ilma, dwar pereżempju l-kwalità u l-provvista tal-ilma tax-xorb fiż-żona fejn jgħixu. Id-Direttiva se ttejjeb il-fiduċja tal-konsumaturi fl-ilma tax-xorb mill-vit u b'hekk tnaqqas l-iskart mill-użu tal-ilma fil-fliexken tal-plastik. Barra minn hekk, il-liġi l-ġdida tipprevedi l-inklużjoni ta' rekwiżiti dettaljati dwar l-iġjene għal materjali li jkunu f'kuntatt mal-ilma tax-xorb, u jagħti rwol ewlieni lill-Aġenzija Ewropea għas-Sustanzi Kimiċi (ECHA) biex din tiżgura li jintużaw biss sustanzi sikuri fil-prodotti li jkunu f'kuntatt mal-ilma bħal pereżempju il-pajpijiet u t-tappijiet. Il-passi li jmiss Wara l-approvazzjoni tal-lum mill-Parlament Ewropew, id-Direttiva riveduta dwar l-Ilma tax-Xorb issa hija adottata. Malli l-att jiġi ffirmat b'mod konġunt mill-President tal-Parlament Ewropew u mill-President tal-Kunsill tal-Unjoni Ewropea, jiġi ppubblikat f'Il-Ġurnal Uffiċjali tal-Unjoni Ewropea u jidħol fis-seħħ 20 jum wara. Wara d-data tad-dħul fis-seħħ ta' din id-Direttiva, l-Istati Membri għandhom sentejn biex jikkonformaw mad-Direttiva riveduta dwar l-Ilma tax-Xorb. Kuntest Bosta nies li jgħixu fl-UE diġà jibbenefikaw minn aċċess tajjeb ħafna għal ilma tax-xorb li huwa ta' kwalità għolja, fost oħrajn bis-saħħa tal-leġiżlazzjoni tal-UE dwar il-kwalità tal-ilma tax-xorb li ilha teżisti għal aktar minn 30 sena. Fl-2018, fit-tweġiba tagħha għall-Inizjattiva taċ-Ċittadini Ewropej Right2Water, il-Kummissjoni pproponiet reviżjoni tad-Direttiva dwar l-Ilma tax-Xorb (98/83/KE). Il-proposta, li kienet akkumpanjata minn Valutazzjoni tal-Impatt u li hija konformi mar-rakkomandazzjonijiet tal-Organizzazzjoni Dinjija tas-Saħħa, tfasslet wara l-Evalwazzjoni REFIT tad-Direttiva dwar l-Ilma tax-Xorb.